***Nurhachius*** je rod istiodaktilidskih pterosaura pterodaktiloida iz donjokredske Formacije Jiufotang (barremij-aptij) u Chaoyangu, Liaoning, Kina.

Wang Xiaolin, Alexander Kellner, Zhou Zhonge i Diogenes de Almeida Campos su 2005. dali naziv tom rodu. Nomenklaturni tip je *Nurhachius ignaciobritoi*. Naziv roda odnosi se na Nurhaćija, prvog kana dinastije Qing, čija je prvobitna osnova snage obuhvatala regiju u kojoj je fosil pronađen. Naziv vrste dat mu je u čast pokojnog brazilskog paleontologa Ignácija Aureliana Machada Brita, pionira u istraživanju pterosaura u svojoj državi.

Opis
----

Lubanje istiodaktilida, C je *Nurhachius*
*Nurhachius* je prvi put opisan na osnovu svog holotipa, IVPP V-13288, nepotpune lubanje i skeleta. Lubanja je bila izdužena, dužine od 315 milimetara i procijenjene ukupne dužine od 330 milimetara. Nazoantorbitalni otvor, veliki otvor na lubanji, relativno je dug i zauzima 58% dužine lubanje. Donja vilica duga je 291 milimetar. Lubanja je slična onoj *Istiodactylusa*, koji je živio otprilike u isto vrijeme na području današnje Engleske, naročito u pogledu zbijenih zuba i dugog otvora. Međutim, razlikuje se od *Istiodactylusa* po nekoliko osobina, uključujući znatno nižu lubanju, drukčiju obraznu kost i neznatnu zakrivljenost prema gornjoj margini donje vilice. Zubi su zakrivljeni prema nazad, imaju tri korijena i krupni su. Ograničeni su na prednji dio čeljusti; u gornjoj vilici nalazi se 28 zuba, a 26 u donjoj, ukupno 54. Većina dijelova postkranijalnog skeleta je poznata, sa izuzetkom nekoliko vratnih pršljenova, rebara, repa i dvije najudaljenije falange prsta krila. Raspon krila procjenjuje se na 2,4 do 2,5 metara.

Klasifikacija
-------------

Opisivači su istakli nekoliko sličnosti sa skupinom Pteranodontoidea i jednu, izvitoperenu deltopektoralnu krestu ramene kosti, jedinstvenu samo za kladus *Istiodactylus* + Anhangueridae. Kladistička analiza koju su proveli Wang i kolege pokazala je da je *Nurhachius* bio pripadnik Istiodactylidae. Njegovu poziciju bliskog srodnika *Istiodactylusa* Lü Jun-chang je podržao u jednoj analizi 2008. godine.

Lü je 2008. također sugerirao da je *Nurhachius* mlađi sinonim za jednog istiodaktilida iz istog ekosistema, *Liaoxipterusa*. Međutim, analiza Marka Wittona iz 2012. pokazala je da ta dva istiodaktilida nisu bila identična i da se, još važnije, nisu nalazili zajedno na filogenetskom stablu. Witton je također naglasio da se nisu nalazili zajedni ni u Lüovom istraživanju.

Izvori
------

1. ↑  Xiaolin Wang, Kellner, A.W.A. Zhou Zhonghe, and de Almeida Campos, D. (2005). Pterosaur diversity and faunal turnover in Cretaceous terrestrial ecosystems in China. *Nature* **437**:875-879.
2. ↑  J. Lü, and Q. Ji. (2006). Preliminary results of a phylogenetic analysis of the pterosaurs from western Liaoning and surrounding area. *Journal of the Paleontological Society of Korea* **22**(1):239-261.
3. ↑  Lü, J. Xu, L. and Ji, Q. (2008), "Restudy of *Liaoxipterus* (Istiodactylidae: Pterosauria), with comments on the Chinese istiodactylid pterosaurs", In: Hone, D. W. E. and Buffetaut, E. (eds), *Flugsaurier: pterosaur papers in honour of Peter Wellnhofer*, Zitteliana B28: 229–241
4. ↑  DOI:10.1371/journal.pone.0033170  
This citation will be automatically completed in the next few minutes. You can jump the queue or expand by hand